**Eestimaa Ühendatud Vasakpartei** (EÜVP) on sotsialistlik erakond, mis esindab Eestis Euroopa Vasakparteid.

Erakond oli viimati Riigikogus esindatud kahe inimesega 1999–2003. Eestimaa Ühendatud Vasakpartei ei ole Riigikogus esindatud. 2009. aasta Euroopa Parlamendi valimistel sai EÜVP 0,83% häältest, millega ta oli edukaim riigikogus esindamata erakond.

Erakonna auesimees oli Maardu linnapea Georgi Bõstrov.

Osa erakonna liikmetest on kuulunud Venemaa Kaasmaalaste Koordinatsiooninõukogusse.

Ajalugu
-------

6. juunil 1991 registreeriti iseseisev Eestimaa Kommunistlik Partei (EKP) ENSV Ülemnõukogu Presiidiumis ning 28. novembril 1992 muudeti nimi Eesti Demokraatlikuks Tööparteiks (EDTP).

Juulis 1995 sai EDTP Euroopa vasakparteide organisatsiooni NELF (Uus Euroopa Vasakfoorum) liikmeks.

Jaanuaris 1998 muudeti nimi Eesti Sotsiaaldemokraatlikuks Tööparteiks (ESDTP).

9. mail 2004 sai ESDTP-st Euroopa Vasakpartei asutajaliige.

18. detsembril 2004 muudeti ESDTP XIII kongressil Tallinnas nimi Eesti Vasakparteiks. Eesti Vasakpartei pidas vajalikuks suurendada riigi reguleerivat osa majanduses.

28. juunil 2008 ühinesid Eesti Vasakpartei ühendava erakonnana ja Konstitutsioonierakond ühendatava erakonnana Eestimaa Ühendatud Vasakparteiks. Vasakpartei moodustas ühenderakonnas fraktsiooni "Ühtsus" ja Konstitutsioonierakond fraktsiooni "Võrdsus". Erakonna kaasesimeesteks olid fraktsioonide esimehed Heino Rüütel ja Sergei Jürgens. Üleminekuperiood kestis kuni 2010. aasta kongressini. Juriidilises mõttes ei loodud uut erakonda, vaid Konstitutsioonierakonna liikmed võeti Eesti Vasakpartei liikmeteks ja ühtlasi muutis Vasakpartei oma nime.

2011. aasta Riigikogu valimistel kandideerisid EÜV liikmed Rahvaliidu nimekirjas.

2014. aasta Euroopa Parlamendi valimistel osales Eestimaa Ühendatud Vasakpartei nimekirjaga, kuhu kuulus vaid 1 nimi: Valev Kald. Nimekiri kogus 226 häält.

2015. aasta Riigikogu valimistel osales erakond 25 kandidaadist nimekirjaga. Nimekiri kogus 764 häält.

2019. aasta Riigikogu valimistel esitati erakonna liikmete poolt registreerimiseks kaks nimekirja. Vabariigi Valimiskomisjon registreeris viimasena esitatud, 11 kandidaadiga nimekirja. Nimekiri sai 0,1% valijate häältest (510 häält) ning valimiskünnist ei ületanud.  Valimisringkonnas nr 4 kandideerinud erakonna esimees Julia Sommer sai 83 häält.

2023. aasta Riigikogu valimistele mindi koos liikumisega Koos/Вместе, mille juhid on Oleg Ivanov ja Aivo Peterson ning mis on silma paistnud sellega, et kordab Kremli seisukohti Ukraina sõja kohta.

2022. aastal määras kohus erakonna juhatuse asendusliikmeks Igor Rosenfeldi, kes aga oli 25. septembriks 2023 erakonnast lahkunud. Seejärel määras kohus juhatuse asendusliikmeks vandeadvokaat Keijo Lindebergi, kes ise on küll erakonna Parempoolsed liige.

2023. aasta novembris liitusid erakonnaga neli endist Noorte Sotsiaaldemokraatide juhatuse liiget: Robert Kiisler ja James Daniel Rock, kes olid Noortes Sotsiaaldemokraatides asepresidendid, ning Linda Triinu Altnurme ja Felix Oliver Kuuse, kes olid volikogu liikmed. Ühtlasi anti teada, et erakonna juhatus tahab võtta organisatsiooni uueks nimeks erakond **Vasakpoolsed**.

2023. aasta 21. novembri seisuga oli Äriregistri andmetel erakonnas 559 liiget.

Viited
------

1. ↑  Kelomees, Herman (august 2022). "Eesti kommunistid soovivad tuhast tõusta".
2. ↑  "Poliitiline avaldus". *Vasakpoolsed, Eestimaa Ühendatud Vasakpartei*. Vaadatud 7. veebruaril 2024.
3. ↑  Toots, Anu (märts 2019). "2019 Parliamentary elections in Estonia" (PDF). Friedrich Ebert Foundation.
4. ↑  Lanko, Dmitry (2015). "Estonian Political Parties in the mid-2010s" (PDF). Open Access Repository.
5. ↑  Saïkovski, Valery (2. detsember 2020). "Non-systemic left opposition: why there are almost only Russians and there is no result". *Postimees*. Vaadatud 24. juunil 2022.
6. ↑  EÜVP põhikiri
7. ↑  2009. aasta Euroopa Parlamendi valimiste tulemused
8. ↑  Põlluste, Grete (12. aprill 2023). "Venemeelne ühendus saatis end ise laiali. Eestvedaja Sergei Jürgens: kapo hoiatas meid suuliselt". *Delfi*. Vaadatud 13. aprillil 2023.
9. ↑  Erakonna programm
10. ↑  Ühendatud Vasakpartei liikmed kandideerivad Rahvaliidu nimekirjas
11. ↑
12. ↑  Otsustatud: Vasakpartei esitatud kahest valimisnimekirjast jäi kehtima viimane, Postimees
13. ↑
14. ↑
15. ↑  "Hannes Rumm: kuidas putinistid tagauksest riigikogu valimistele said" Maaleht, 24. jaanuar 2023
16. 1 2  "Endised noorsotside juhid astusid Vasakparteisse, mille ridades kandideeris riigireetmise süüdistusega Aivo Peterson" Eesti Päevaleht, 22. november 2023
17. 1 2  "Eesti Ühendatud Vasakparteist saab erakond Vasakpoolsed" ERR, 21. november 2023

Välislingid
-----------

* "Kapo seostab Vasakparteid Vene võimudega" Postimees, 12. aprill 2010
* Euroopa Vasakpartei koduleht
* Euroopa Parlamendi vasakrohelise fraktsiooni GUE/NGL koduleht
* "Galerii: Vasakpartei üldkoosoleku pidamine luhtus" ERR, 3. veebruar 2024

| * v
* r
Eesti erakonnad |
| --- |
| Riigikogu | 
Reformierakond (37) **·**  Konservatiivne Rahvaerakond (16) **·**  Eesti 200 (14) **·**  Sotsiaaldemokraatlik Erakond (9) **·**  Isamaa (8) **·**  Keskerakond (7) |
| Teised | 
Rohelised **·**  Ühendatud Vasakpartei **·**  Eesti Tulevikuerakond **·**  Vabaduspartei – Põllumeeste Kogu **·**  Parempoolsed **·**  KOOS |
| 
Eesti erakondade loend |